WhatsApp își schimbă politica. Reguli pentru anumiți utilizatori
- Mădălina Sfrijan
- 28 martie 2024, 15:06
WhatsApp face o nouă schimbare, care va fi aplicată în toată Europa. Conform noilor reguli Meta, vârsta minimă pentru a utiliza aplicație va fi modificată de la 16 la 13 ani.
WhatsApp, încă o schimbare pentru utilizatori
Norma va intra în vigoare din data de 11 aprilie 2024. În plus, vor fi revizuiți și actualizați termenii de utilizare, iar toți utilizatorii aplicației vor trebui să îi accepte pentru a continua să folosească WhatsApp. În caz contrar, aceasta nu va mai putea fi accesată.
"Ne actualizăm Termenii de utilizare și Politicile de confidențialitate ca răspuns la două noi reglementări ale UE, Legea privind serviciile digitale și Legea privind piețele digitale. Adăugăm mai multe informații la Termenii noștri despre orientările și politicile noastre, care descriu ce este sau nu permis pe WhatsApp.", arată reprezentanții Meta.
Alte modificări aplicate de compania Meta
În plus, oficialii companiei au anunțat modificări la mecanismele ce țin de transferul internațional de date. Pentru utilizatorii din regiunea europeană, aceștia vor fi nevoiți să își adapteze politicile în acord cu noul Cadru Confidențialitate a Datelor UE-SUA.
"Am inclus detalii despre o nouă cerință a UE care vă oferă opțiunea de a trimite mesaje din WhatsApp către aplicații terțe acceptate.
Dacă alegeți să folosiți Canale, explicăm cum aplicăm Orientările privind canalele, cum puteți raporta conținutul și cum puteți face apel la decizii și cum sunt recomandate canalele.", se arată pe site-ul oficial al companiei.
Adolescenții pot folosi WhatsApp în mod legal
Până acum, vârsta minimă de utilizare a aplicației era de 16 ani. Conform noului set de reguli adoptate de companie, vârsta minimă pentru folosirea WhatsApp, în Regiunea Europeană, va fi modificată de la 16 la 13 ani. Compania i-a asigurat pe utilizatori că toate mesajele vor rămâne criptate.
"Această actualizare va asigura o cerință coerentă privind vârsta minimă pentru WhatsApp la nivel global. Ca întotdeauna, mesajele și apelurile dvs. personale rămân criptate de la un capăt la altul. Nimeni altcineva, nici măcar WhatsApp, nu le poate citi sau asculta. ", se arată în aceeași informare.
Schimbările vor fi aplicate din 11 aprilie 2024. Astfel, utilizatorii sunt îndemnați să acceptate noile condiții de utilizare.